సెంటెనియల్ లైట్

సెంటెనియల్ లైట్ (Centennial Light) అనేది ప్రపంచంలోనే అత్యంత ఎక్కువకాలంగా నిరంతరంగా వెలుగునిస్తున్న బల్బు. ఇది 1901 నుండి నిరంతరంగా వెలుగుతూనే ఉంది. ఇది 4550 తూర్పు అవెన్యూ, లివర్మోరే, కాలిఫోర్నియాలో ఉంది. లివర్మోరే-ప్లెసంటన్ ఫైర్ డిపార్ట్‌మెంట్ దీన్ని నిర్వహిస్తోంది. దాని దీర్ఘాయువు కారణంగా, బల్బు‌ గిన్నిస్ బుక్ ఆఫ్ వరల్డ్ రికార్డ్స్ గుర్తించింది,  రిప్లీస్ బిలీవ్ ఇట్ ఆర్ నాట్!, జనరల్ ఎలక్ట్రిక్లు కూడా గుర్తించాయి.

చరిత్ర 

సెంటెనియల్ లైట్ మొదట 30- వాట్ల  (లేదా 60-వాట్  ) బల్బు. కానీ ఇప్పుడు చాలా మసకగా ఉంది; 4-వాట్ల నైట్‌లైట్ లాగా కాంతిని ఇస్తోంది.   చేతితో చేసే, కార్బన్-ఫిలమెంట్ కామన్ లైట్ బల్బు సాంకేతిక పరిజ్ఞానాన్ని ఫ్రెంచ్ ఇంజనీర్ అడోల్ఫ్ చైలెట్ కనుగొన్నాడు. దీనిని ఒహైయోలోని షెల్బీలో 1890 ల చివరలో షెల్బీ ఎలక్ట్రిక్ కంపెనీ తయారు చేసింది;  జైల్ఫా బెర్నాల్ బెక్ ప్రకారం, 1901 లో ఈ బల్బు‌ను ఆమె తండ్రి డెన్నిస్ బెర్నాల్ అగ్నిమాపక విభాగానికి విరాళంగా ఇచ్చాడు.  బెర్నాల్ లివర్మోర్ పవర్ అండ్ వాటర్ కంపెనీకి ఓనరు. అతను తన సంస్థను విక్రయించినప్పుడు బల్బును ఫైర్ స్టేషన్కు విరాళంగా ఇచ్చాడు. ఆ కథనాన్ని ఆ కాలానికి చెందిన ఫైర్‌ఫైటర్ వాలంటీర్లు సమర్ధించారు.  

ఈ బల్బును కనీసం నాలుగు ప్రదేశాలలో వేలాడదీసినట్లు ఆధారాలున్నాయి. దీనిని మొదట 1901 లో ఎల్ స్ట్రీట్‌లోని గొట్టం బండి ఇంట్లో వేలాడదీశారు,  తరువాత అగ్నిమాపక, పోలీసు విభాగాలు ఉపయోగించే డౌన్ టౌన్ లివర్మోర్ ‌లోని గ్యారేజీకి తరలించారు.  అగ్నిమాపక విభాగాన్ని విడదీసినపుడు దానిని మళ్ళీ కొత్తగా నిర్మించిన సిటీ హాల్‌కు తరలించారు. 

దీని అసాధారణ దీర్ఘాయువును 1972 లో రిపోర్టర్ మైక్ డన్స్టన్ మొదటిసారి గుర్తించాడు. వారి జీవితమంతా లివర్మోర్లో నివసించిన ప్రజలను ఇంటర్వ్యూ చేసిన తరువాత అతను, ట్రై-వ్యాలీ హెరాల్డ్లో "లైట్ బల్బ్ మే బి వరల్డ్స్ ఓల్డెస్ట్" అనే వ్యాసం రాశాడు. డన్స్టాన్ గిన్నిస్ బుక్ ఆఫ్ వరల్డ్ రికార్డ్స్, రిప్లీస్ బిలీవ్ ఇట్ ఆర్ నాట్, జనరల్ ఎలక్ట్రిక్లను సంప్రదించాడు. వీరంతా ఇది ఉనికిలో ఉన్న దీర్ఘకాలిక బల్బు అని ధ్రువీకరించారు.

మూలాలు

విద్యుత్ ఉపకరణాలు